Komission päätös,

tehty 26 päivänä marraskuuta 2001,

Liettuan tasavallassa toteutettavien maataloutta ja maaseudun kehittämistä koskevien liittymistä edeltävien toimenpiteiden tuen hallinnoinnin siirtämisestä liittymistä edeltävänä aikana

(2001/857/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Euroopan unionin jäsenyyttä hakeneille valtioille osana liittymistä edeltävää strategiaa annettavan tuen yhteensovittamisesta ja asetuksen (ETY) N:o 3906/1989 muuttamisesta 21 päivänä kesäkuuta 1999 annetun neuvoston asetuksen (EY) N:o 1266/1999(1) ja erityisesti sen 12 artiklan 2 kohdan,

ottaa huomioon yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana annetun neuvoston asetuksen (EY) N:o 1268/1999 soveltamista koskevista rahoitussäännöistä 7 päivänä kesäkuuta 2000 annetun komission asetuksen (EY) N:o 2222/2000(2) ja erityisesti sen 3 artiklan 2 kohdan,

sekä katsoo seuraavaa:

(1) Liettuan tasavallan maataloutta ja maaseudun kehittämistä koskeva ohjelma hyväksyttiin 27 päivänä marraskuuta 2000 tehdyllä komission päätöksellä K(2000) 3329 lopullinen yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana 21 päivänä kesäkuuta 1999 annetun neuvoston asetuksen (EY) N:o 1268/1999(3) 4 artiklan 5 kohdan mukaisesti.

(2) Liettuan tasavallan hallitus ja komissio, Euroopan yhteisön puolesta, allekirjoittivat 5 päivänä maaliskuuta 2001 monivuotisen rahoitussopimuksen Sapard-ohjelman toteutuksen teknisestä, oikeudellisesta ja hallinnollisesta kehyksestä.

(3) Asetuksessa (EY) N:o 1266/1999 säädetään, että saman asetuksen 12 artiklan 1 kohdassa tarkoitetusta ennakkohyväksynnän vaatimuksesta voidaan luopua ohjelmien/hankkeiden kansallisen ja alakohtaisen hallinnointikyvyn, varainhoidon valvontamenettelyjen ja julkistalouden rakenteiden tapauskohtaisen analyysin perusteella. Asetuksessa (EY) N:o 2222/2000 säädetään tällaisen analyysien tekemisen yksityiskohtaisista säännöistä. Liettuan tasavallan toimivaltainen viranomainen on nimennyt toimenpiteiden: "Maatilainvestoinnit", "Maatalous- ja kalastustuotteiden jalostuksen ja kaupan pitämisen parantaminen", "Sivuelinkeinoja tai vaihtoehtoisia tulonlähteitä tarjoavan taloudellisen toiminnan kehittäminen ja monipuolistaminen", "Maaseudun infrastruktuurien parantaminen" ja "Ammattikoulutus", sellaisina kuin ne on määritelty Liettuan tasavallan osalta 27 päivänä marraskuuta 2000 tehdyllä komission päätöksellä K(2000) 3329 lopullinen hyväksytyssä maatalouden ja maaseudun kehittämisohjelmassa, täytäntöönpanijaksi maatalousministeriön alaisen kansallisen maksuviraston. Sapard-ohjelman täytäntöönpanoon liittyvien rahoitustoimintojen hoitajaksi on nimetty valtiovarainministeriön kansallisesta rahastosta vastaava osasto.

(4) Liettuan viranomaiset toimittivat 16 päivänä marraskuuta 2001 tarkastetun luettelon tukikelpoisista Monivuotisella rahoitussopimuksella rahoitussopimuksen 4 artiklan 1 kohdan B jakson mukaisesti. Komissio ei esittänyt vastalauseita tästä luettelosta.

(5) Asetuksen (EY) N:o 1266/1999 ja asetuksen (EY) N:o 2222/2000 mukaisesti komissio totesi ohjelmien/hankkeiden kansallisen ja alakohtaisen hallinnointikyvyn, varainhoidon valvontamenettelyjen ja julkistalouden rakenteiden analyysin perusteella, että Liettuan tasavalta täyttää mainittujen toimenpiteiden täytäntöönpanon osalta asetuksen (EY) N:o 2222/2000 4, 5 ja 6 artiklassa sekä sen liitteessä säädetyt säännökset ja asetuksen (EY) N:o 1266/1999 liitteessä säädetyt vähimmäisvaatimukset.

(6) Maatalousministeriön alainen kansallinen maksuvirasto täyttää tyydyttävästi erityisesti seuraavat keskeiset hyväksyntäperusteet: kirjalliset menettelyt, tehtävien jako, ennen hankkeiden valintaa ja ennen maksujen suorittamista tehtävät tarkastukset, maksumenettelyt, kirjanpitomenettelyt, tietojärjestelmien turvallisuus, sisäinen tarkastus ja tarvittaessa julkisia hankintoja koskevat säännöt.

(7) Valtiovarainministeriön kansallisesta rahastosta vastaava osasto täyttää tyydyttävästi seuraavat perusteet Sapard-ohjelman täytäntöönpanoon Liettuan tasavallassa liittyvien rahoitustoimintojen hoidon osalta: kirjausketju, varainhoito, varojen vastaanotto, varainsiirto kansalliseen maksuvirastoon, tietojärjestelmien turvallisuus ja sisäinen tarkastus.

(8) Tästä syystä on aiheellista luopua asetuksen (EY) N:o 1266/1999 12 artiklan 1 kohdassa tarkoitetusta ennakkohyväksyntää koskevasta vaatimuksesta ja siirtää tuen hallinnointi hajautetulta pohjalta Liettuan tasavallassa maatalousministeriön alaisuudessa toimivalle kansalliselle maksuvirastolle ja valtiovarainministeriön kansallisesta rahastosta vastaavalle osastolle.

(9) Koska komission tarkastukset koskevat kuitenkin toimintavalmista muttei toiminnassa olevaa järjestelmää, Sapard-ohjelman hallinnointi on aiheellista siirtää maatalousministeriön alaiselle kansalliselle maksuvirastolle ja valtiovarainministeriön kansallisesta rahastosta vastaavalle osastolle väliaikaisesti.

(10) Sapard-ohjelman hallinnoinnin täydellinen siirto tapahtuu vasta järjestelmän moitteetonta toimivuutta koskevien lisätarkastusten ja tuen hallinnoinnin siirtämisestä maatalousministeriön alaiselle maksuvirastolle ja valtiovarainministeriön kansallisesta rahastosta vastaavalle osastolle mahdollisesti annettavien komission suositusten täytäntöönpanon jälkeen,

ON TEHNYT SEURAAVAN PÄÄTÖKSEN:

1 artikla

Luovutaan hankkeiden valintaa ja sopimuksia koskevasta komission ennakkohyväksyntävaatimuksesta Liettuan tasavallassa.

2 artikla

Sapard-ohjelman hallinnointi siirretään väliaikaisesti

1) maatalousministeriön alaiselle kansalliselle maksuvirastolle (Nacionalné mokéjimo agentura), Gedimino pr. 19, LT-2025 Vilnius, Liettua, toimenpiteiden "Maatilainvestoinnit", "Maatalous- ja kalastustuotteiden jalostuksen ja kaupan pitämisen parantaminen", "Sivuelinkeinoja tai vaihtoehtoisia tulonlähteitä tarjoavan taloudellisen toiminnan kehittäminen ja monipuolistaminen", "Maaseudun infrastruktuurien parantaminen" ja "Ammattikoulutus", sellaisina kuin ne on määritelty Liettuan tasavallan osalta 27 päivänä marraskuuta 2000 tehdyllä komission päätöksellä K(2000) 3329 lopullinen hyväksytyssä maatalouden ja maaseudun kehittämisohjelmassa, täytäntöön panemiseksi, ja

2) valtiovarainministeriön kansallisesta rahastosta vastaavalle osastolle, J. Tumo-Vaizganto 8A/2, LT-2600 Vilnius, Liettua, Sapard-ohjelman täytäntöönpanoon Liettuan tasavallassa liittyvien rahoitustoimien hoitamisen osalta.

Tehty Brysselissä 26 päivänä marraskuuta 2001.

Komission puolesta

Franz Fischler

Komission jäsen

(1) EYVL L 161, 26.6.1999, s. 68.

(2) EYVL L 253, 7.10.2000, s. 5.

(3) EYVL L 161, 26.6.1999, s. 87.